VDSS sklep Psp 54/2014
Datum: 2014-01-30T01:00:00.000+01:00
ecli: ECLI:SI:VDSS:2014:PSP.54.2014
sodisce: Višje delovno in socialno sodišče
oddelek: Oddelek za socialne spore
podrocje: SOCIALNO VARSTVO
institut: zavrženje pritožbe

## Jedro

Pritožba zoper sodbo pritožbenega sodišča ni dovoljena, zato se zavrže.

## Izrek

Pritožba se zavrne in se potrdi sklep sodišča prve stopnje z dne 12. 12. 2013.

## Obrazložitev

Sodišče prve stopnje je zavrglo pritožbo - upravni spor tožnice z dne 16. 10. 2013. Zoper navedeni sklep se pritožuje tožnica. V pritožbi navaja, da se pritožuje predvsem zaradi tega, ker Višje delovno in socialno sodišče njene pritožbe ni obravnavalo, saj ni izvedlo nobenega dokaznega postopka. Tudi prvostopno sodišče ni upoštevalo njenih dokazov, predvsem invalidnost od 30. 5. 2001 zaradi poškodbe pri delu, kakor tudi ne operacijskega zapisnika iz septembra 2011. Ne strinja se z mnenjem izvedenca ortopeda, saj ta ni upošteval ne njene invalidnosti ne operacijskega zapisnika iz septembra 2011. Zahteva, da se izvede obravnava in da se navedena dejstva upoštevajo.

Pritožba ni utemeljena.

Pritožbeno sodišče je v skladu s 366. členom Zakona o pravdnem postopku (ZPP; Ur. l. RS, št. 26/99 s spremembami) preizkusilo sklep sodišča prve stopnje v skladu z 2. odstavkom 350. člena ZPP. Na podlagi tako opravljenega preizkusa ugotavlja, da je sodišče prve stopnje popolno in pravilno ugotovilo dejansko stanje, na tako ugotovljeno dejansko stanje je pravilno uporabilo materialno pravo, pri tem pa tudi ni prišlo do bistvene kršitve določb pravdnega postopka, na katere pazi pritožbeno sodišče po uradni dolžnosti.

Iz izpodbijanega sklepa in sodnega spisa izhaja, da je bila v tem sporu že izdana zavrnilna sodba z dne 7. 11. 2012, s katero je sodišče zavrnilo tožbeni zahtevek tožnice, pritožbo je pritožbeno sodišče zavrnilo in izpodbijano sodbo potrdilo s sodbo opr. št. Psp 93/2011 z dne 6. 6. 2013. Tožnica se je zoper odločitev pritožbenega sodišča pritožila, njeno pritožbo je sodišče prve stopnje zavrglo kot nedopustno s sklepom z dne 11. 7. 2012, ker pritožba zoper odločbo pritožbenega sodišča po ZPP ni mogoča. Tožnica je zoper ta sklep vložila pritožbo z dne 8. 8. 2013, katero je obravnavalo pritožbeno sodišče in s sklepom opr. št. Psp 385/2013 z dne 12. 9. 2013 potrdilo, da je bila odločitev prvostopnega sodišča o zavrženju pritožbe pravilna. Tožnica je v tem postopku kljub poprejšnjim pojasnilom, da ni mogoča pritožba ponovno vložila pritožbo - upravni spor z dne 16. 10. 2013, ker meni, da v zadevi ni bilo pravilno ugotovljeno njeno zdravstveno stanje. Njeno pritožbo - upravni spor z dne 16. 10. 2013 je sodišče prve stopnje zavrglo iz pravilnih pravnih razlogov, saj je zadeva pravnomočno zaključena, zato vsebinska presoja sodbe ni več mogoča. Pritožbeno sodišče je že v svojem sklepu opr. št. Psp 385/2013 z dne 12. 9. 2013 tožnici pojasnilo, da je po določbi 1. odstavka 333. člena ZPP pritožba dovoljena le zoper sodbo sodišča, izdano na prvi stopnji, kar pomeni, da pritožbo zoper sodbo pritožbenega - Višjega delovnega in socialnega sodišča ni dovoljena oziroma, da pravice do pritožbe zoper sodbo višjega sodišča ne določata niti ZPP niti Zakon o delovnih in socialnih sodiščih (ZDSS-1; Ur. l. RS, št. 2/2004 in naslednji), ki se uporablja v postopku pred delovnimi in socialnimi sodišči. Z izdajo sodbe pritožbenega sodišča so redna pravna sredstva izčrpana. Tudi v tem primeru je bilo ravnanje sodišča prve stopnje, ko je njeno pritožbo - upravni spor z dne 16. 10. 2013, ki jo tožnica vlaga zoper sklep Višjega delovnega in socialnega sodišča opr. št. Psp 385/2013 z dne 12. 9. 2013, kot nedovoljeno zavrglo, pravilno.

Kot je pritožbeno in pred tem sodišče prve stopnje poudarilo se je o zadevi meritorno - po vsebini presojalo do pravnomočne odločitve, t.j. do izdaje sodbe opr. št. Psp 93/2011 z dne 6. 6. 2013. Ker pritožba kot redno pravno sredstvo zoper pravnomočno sodbo ni možna se vloga-e tožnice sedaj obravnavajo le procesno. Tožnica tudi v tej pritožbi zoper izpodbijani sklep ponavlja pritožbene navedbe, kakor jih je podala že v svojih dosedanjih vlogah in za rešitev predmetne zadeve niso relevantne. Iz navedenih razlogov je pritožbeno sodišče v skladu z 2. točko 365. člena ZPP pritožbo kot neutemeljeno zavrnilo in potrdilo sklep sodišča prve stopnje.